На основу члана 20. и 32. став 1. тачка 6. Закона о локалној самоуправи („Службени гласник РС“, број 129/2007, 83/2014 - др. закон, 101/2016 - др. закон и 47/2018), члана 2., 3., 4. и 9. Закона о комуналним делатностима („Службени гласник РС“, број 88/2011, 104/2016 и 95/2018), члана 4. и 39. Закона о прекршајима („Службени гласник РС“, број 65/2013, 13/2016 и 98/2016 – одлука УС), члана 10., 11. и 12. Уредбе о начину и условима за отпочињање обављања комуналних делатности („Службени гласник РС“, број 13/2018 и 66/2018), као и чана 15., 40. и 152. Статута општине Владичин Хан („Службени гласник Града Врања“, број 4/2019), Скупштина општине Владичин Хан, на седници одржаној дана 07.04.2019. године, донела је

**О Д Л У К У**

**О ПОГРЕБНИМ ДЕЛАТНОСТИМА**

**НА ТЕРИТОРИЈИ ОПШТИНЕ ВЛАДИЧИН ХАН**

**ОПШТЕ ОДРЕДБЕ**

**Члан 1.**

Овом одлуком прописују се услови и начин обављања погребне делатности.

**Члан 2.**

Погребна делатност у смислу ове одлуке је преузимање и превоз посмртних остатака од места смрти, односно места на коме се налази умрла особа (стан, здравствена установа и др. место) и превоз до места одређеног посебним прописом (гробља, пословног простора погребног предузећа уз ком постоје прописани услови за смештај и чување покојника и др.), организација сахране и испраћаја са прибављањем потребне документације за организацију превоза и сахрањивања, чување посмртних остатака у расхладном уређају и припремање покојника за сахрањивање (у даљем тексту: погребна делатност).

**Члан 3.**

Погребну делатност могу обављати јавно предузеће, привредно друштво, предузетник или други привредни субјект ( у даљем тексту: субјект) који испуњава услове прописане законом, Уредбом о начину и условима за отпочињање обављања комуналних делатности и овом Одлуком.

**Члан 4.**

Погребну делатност, у складу са Уредбом о начину и условима за отпочињање обављања комуналних делатности, може да обавља субјект који је поднео захтев за проверу испуњености услова за отпочињање обављања комујналне делатности.

За отпочињање обављања комуналне делатности субјект мора да испуњава услове прописане Уредбом о начину и условима за отпочињање обављања комуналних делатности у погледу одређеног броја запослених, минималног техничког капацитета и седишта субјекта.

**Члан 5.**

Минимални услови које морају да испуне субјекти за отпочињање обављања комуналне делатности за погребну делатност је да:

1. подносилац захтева за проверу испуњености услова за отпочињање обављања комуналне делатности, и то погребне делатности, мора да има најмање пет запослених без обзира на степен образовања;
2. подносилац захтева за проверу испуњености услова за отпочињање обављања комуналне делатности, и то погребне делатности, мора да има минимални технички капацитет:

* број атестираних возила за превоз покојника која су регистрована на подносиоце захтева количина 2;
* просторију за пословно-изложбени простор 15 м2;
* просторију за смештај покојника (расхладна комора у власништву или уговор о закупу расхладне коморе) за најмање три покојника;
* просторију за припремање покојника за погреб 10 м2;
* магацински простор 20 м2;
* обезбеђен паркинг простор за атестирана возила 30 м2.

Просторије из члана 5. став 1. ове Одлуке морају бити искључиво на територији општине Владичин Хан на чијој територији је регистровано седиште подносиоца захтева за проверу испуњености услова за отпочињање обављања комуналне делатности.

**Н А Д З О Р**

**Члан 6.**

Надзор над применом одредаба ове одлуке врши Општинска управа општине Владичин Хан, преко својих инспекцијских органа.

Послове инспекцијског надзора над спровођењем одредаба ове одлуке врши комунални инспектор.

**КАЗНЕНЕ ОДРЕДБЕ**

**Члан 7.**

Новчаном казном у фиксном износу од 70.000,00 динара казниће се за прекршај вршилац комуналне делатности који обавља погребну делатност супротно одредбама ове Одлуке.

Новчаном казном у фиксном износу од 15.000,00 динара казниће се за прекршај из става 1. овог члана и одговорно лице у правном лицу.

**Члан 8.**

Новчаном казном у фиксном износу од 15.000,00 динара казниће се за прекршај физичко лице ако поступи супротно одредбама ове Одлуке.

**ЗАВРШНЕ ОДРЕДБЕ**

**Члан 9.**

Ова одлука ступа на снагу осмог дана од дана објављивања у „Службеном гласнику Града Врања''.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-46/9/19-I**

**П Р Е Д С Е Д Н И Ц А**

**Данијела Поповић**